Tantárgy neve: ÉLET!

írta

Szakonyi Krisztina

Tantárgy neve: ÉLET!

Copyright © 2023 by Krisztina Anna Szakonyi, Christine Szakonyi

Cover Photo Credit: Krisztina Anna Szakonyi, Pongrácz Aliz

Borítóterv Design: Krisztina Anna Szakonyi, Albert Katalin

Tördelés, nyomdai kivitelezés: Nagy Imre - Imi Print Kft.

Lektor: Bartalis Izabella - szerkesztes.bartalis@gmail.com,

Szabó Lívia - liv.oktato@gmail.com

ALL RIGHTS RESERVED NO PART OF THIS BOOK MAY BE REPRODUCED IN ANY FORM WITHOUT THE WRITTEN PERMISSION.

Nyomtatott könyv: ISBN 978-615-01-7759-5

E-Book: ISBN 978-615-01-7760-1

A kiadó írásbeli engedélye nélkül e kiadvány egyetlen része, sem a szövege, sem a grafikái nem adhatók ki újra, nem tárolhatók, nem vihetők át sem elektronikus, sem mechanikus, sem fénymásoló, sem egyéb másolási technikával semmiféle rendszerbe – kivéve a szemlézés esetét, melynek keretében a műből rövid részletek közölhetők.

Tantárgy neve: ÉLET!

Avagy minden, amit nem tanultál meg az iskolában a pénzről és az életről!

Pénz a Társadalomban - Munka és Karrierutak - Pénz, Élet és Sorsok - Befektetések és a Tévhitek - Portfólió építés - Gazdagodás

Szakonyi Krisztina

2023

Tanmese

Egy egyetemen az egyik hallgató váratlanul megkérdezte a professzort:

- Tudja, hogy hogyan kell befogni a vaddisznókat?

A tanár azt hitte, hogy ez vicc, és vicces válaszra számított.

A fiatalember azt válaszolta, hogy ez nem vicc, és komolyan elmagyarázta a módját:

- A vaddisznók befogásához először keress egy helyet az erdőben, ahová a vaddisznók általában járnak, és minden nap tegyél oda egy kis kukoricát a földre. Tehát a vaddisznók minden nap jönnek megenni az “ingyen” kukoricát, és amikor megszokják, hogy naponta jönnek, akkor kerítést építesz a hely köré. Először csak az egyik oldalt építed meg. Amikor megszokják a kerítés egyik oldalát, visszamennek a kukoricát enni. Te meg építesz egy másik oldalt a kerítéshez. A vadak pedig ezt is megszokják és újra esznek. Apránként körbeépíted a kerítés négy oldalát a disznók köré. Végül szerelj be egy kaput az utolsó oldalra. Az idő múlásával a disznók már hozzászoknak a szabad kukoricához és a kerítéshez is, így önállóan kezdenek átjönni a bejáraton. Ezután bezárod a kaput, és elfogtad az egész csoportot.

- Olyan egyszerű, lépésről-lépésre, egészen az utolsó pillanatig, amikor a disznók elvesztik a szabadságukat. Amikor rájönnek mi történt, kétségbeesetten futni kezdenek körbe-körbe a kerítésen belül, de már börtönben vannak. Utána elkezdik enni a kukoricát, mert éhesek s ott van az ingyen élelem. Annyira megszokják, hogy elfelejtik, hogyan kell maguknak élelmet szerezni, ezért elfogadják a rabszolgaságot. Egy-két generáció múltán ha emlékezetük lenne, mint nekünk embereknek, akkor sem emlékezne szinte senki, hogy volt másfajta élet is, hiszen nem tudják egymásnak elmesélni a disznók, hogy milyen volt a szabadság.

- Ha emberek lennének, talán még hálásak is lennének fogvatartóiknak, és egész generációk mennének boldogan a vágóhídra. Nem hinnék el, hogy a “róluk gondoskodó” kéz ugyanaz, amelyik megöli őket.

- Pont ilyen a világ is! Sokan azt hiszik, hogy a munkajövedelem az egyetlen út az élethez és jó munkást csinálnak belőlünk. Erről szól a társadalom... Mi leszel, ha nagy leszel Petike? Mivel Petike soha nem hallotta azt, hogy létezik vállalkozói lét és nem tanulja meg az iskolában azt sem, hogy a pénzt be is lehet fektetni, ezért Petike rácsok mögött fogja eltölteni az életét. Akkor megy dolgozni amikor kell és annyiért amennyit adnak neki!

- A sokszor éhbérért dolgozás közben pedig egy óriási igényt generál a cégek marketing tevékenysége arra, hogy elköltsük ezt a pénzünket és folytassuk ezt a “biztonságosnak hitt” ketrecek közé zárt játékot. Ha nem szeretnél többet félig létező szociális jólét-álcában élni, ingyen bulik, vásárok, fesztiválok, kenyér és a cirkusz világában. Ha úgy érzed a munkád alamizsnát ad, azaz olyan pénzt ad csak, ami rövidtávú “védelmet” biztosít neked, akkor ez a könyv neked szól.

– INGYEN!

Minden “ingyenes”, amit kínálnak egy hülye népnek, amely hozzászokott az “ingyenes” kukoricamorzsához, megfosztja őket kritikai, kreatív, teremtő, gondolkodó és vállalkozói képességétől.

Felállhatsz, tehetsz ellene aktívan és élhetsz másképp vagy megeheted a kukoricát!

Ugye értitek?

“A tapasztalat jó iskola, csak a tandíj magas.” -Heinrich Heine

A döntés a Te kezedben van, hogy a kukorica kell, vagy a szabad ÉLET!

Köszönetnyilvánítás

Köszönettel tartozom a családomnak, akiket nagyon szeretek! Ők a legnagyobb motivációm, hogy jót és maradandót alkossak!

Köszönöm szépen a sok tanítványomnak, akik az elmúlt években motiváltak azáltal, hogy megismertem őket, pénzügyeiket, életüket, vágyaikat, céljaikat és bizalmukba fogadva Én is tanultam tőlük oktatásaim során.

Különös köszönettel kell, hogy azoknak a személyeknek a tiszteletemet tegyem, akik lehetővé teszik számomra, hogy azt érezzem a könyveim munkafolyamatai zökkenőmentesen zajlanak. Egyik oldalról magányos műfaj magánkiadó írónak lenni, a másik oldalról pedig az utómunkálatoknál hetekig élvezem több kiváló ember szakmai segítségét és professzionalizmusát, akik nélkül ez a könyv nem nézne ki ilyen professzionálisan és nem kerülne a boltok polcaira zökkenőmentesen!

További hasznos és ingyenes tartalmakért vagy szakmai támogatásért, bátran iratkozz fel a hírlevelemre! Köszönöm a bizalmat!

WWW.SZAKONYIKRISZTINA.HU

Szakmai megkeresések, oktatásra jelentkezés: gainpuzzle@gmail.com

Ajánló

“Miért ajánlom ezt a könyvet? Nos én pont az az embertípus vagyok, akihez a pénzzel kapcsolatos dolgok abszolút nem állnak közel. Krisztina felkért, hogy nézzem át a könyvét helyesírási- és nyelvhelyességi szempontból, ezért kénytelen voltam elolvasni. Olvasás közben arra lettem figyelmes, hogy nem tudom letenni ezt az irományt. Egyszerűen bogarat ültetett a fülembe, és elgondolkoztatott a mindennapjaimról, arról, hogy én hogyan is kezelem a bevételeimet és kiadásaimat. Rájöttem, hogy mennyi mindennel tisztában vagyok, de mégsem azt teszem. Eluralkodott rajtam egy olyan gondolat, mintha kisebb-nagyobb összegeket csak úgy kidobnék az ablakon. Kicsit dühös is lettem magamra, és elhatároztam, hogy ezeken változtatok. Véleményem szerint minden olyan embernek érdemes ezt a könyvet elolvasni, aki szeretne a mai korban pénzt spórolni okosan, pénzt keresni okosan, pénzt befektetni okosan, egy jobb jövőt elképzelni, megálmodni, megtervezni, és megvalósítani.” - Sz. Lívia

“A pénz egy "szükséges eszköz" a nyugodt és élvezhető élethez. Ha korábban olvastam vagy tudtam volna, amiről Krisztina ebben a könyvében írt, egészen másként is alakulhatott volna az életem... ezek a gondolatok kavarogtak a fejemben, miközben olvastam a legújabb könyvének kéziratát. A könyv olvasmányos, meglepően szókimondó, alig tudtam letenni. Mindenkinek el kellene olvasni a fiatalok közül, kivétel nélkül.” - E. Júlia

“Kriszti végtelenül türelmes és nagy lexikális tudással rendelkező oktató fiatal kora ellenére! Óriási tiszteletem az elhivatottsága és kitartása iránt! Ennek köszönhetően hatalmas tudásanyagot ad át rövid időn belül érthetően, még a laikusok számára is minden kérdésre kiterjedő tapasztalattal és tudással. Mindaz, amit tőle kaptam megfizethetetlen, barátként, tanárként megtanít tudatosan és jól élni minden területen! Hálás szívvel ajánlom minden fejlődni és tanulni vágyó embertársamnak!” - W.Éva

“Azért választottalak téged, mert amikor megnéztem a YouTube videóid, azt éreztem, hogy emberként szólsz hozzám és nem csak a felső tízezerhez beszélsz és érted az átlagemberek gondjait. Köszönöm ezt a rengeteg új infót és az utat, ami valószínűleg nekem való és amin elindulhatok. Kerestem a tudást a Kripto világ felé, de a tájékozottságomat egy 3 órás tanfolyamon értem el veled! Itt jöttem rá, ha azt a pénzt, amit erre a célra szánok szétosztom a magyar állampapírok és osztalékfizető részvények piacán, akkor csökkentem a magas rizikómat, hiszen ezt a pénzt csak és kizárólag a Kriptoba öltem volna bele. Célom pedig a hosszú távú portfólió építés és a családom biztonságának a megteremtése. Csak köszönetet tudok neked mondani, mint olvasód és tanítványod is” - B. Kálmán

“Nagy megtiszteltetés volt számomra, hogy Krisztina kiválasztott előolvasónak erre a könyvére és betekintést nyerhettem egy kicsit a kulisszák mögé. Ez a könyve is azok közé tartozik, amire nyugodt szívvel merem mondani, hogy megéri az időt ráfordítani és elolvasni. Olykor vicces, nyers de igazán mély gondolatokat ébresztett bennem ez a könyv, amit a részvénypiacon szeretnék kamatoztatni. Ami a pláne volt, hogy az ígéretét teljesítette! Tényleg többet tanultam belőle a pénzről, mint az iskolába. ” - M. Gábor

“Szuper írás, kiváló tartalmakkal, szórakoztató nyelvezettel! Kívánom, mindenki olvassa el ezt a könyvet, valóban az életre tanít! A kedvenc részem a szeretetnyelves fejezet volt, a mellékállásokat pedig ki fogom próbálni. Köszönöm!” - B. Izabella

Előszó

A pénzügy tipikusan az a téma amibe bele lehet keveredni. Ez nem csoda, hiszen életkor, nem, vallás, lokáció, etnikai helyzet, történelem, befektetési termékek, statisztikai adatok, családi háttér vagy millió más szempontból is meg lehet közelíteni, és ebben a könyvben is szó lesz ezekről a szempontokról. Mindenki másra vágyik, mindenkinek más a kapcsolata a pénzzel és mindenki éhen hal miatta, ha nincs. Könyvet írni arról, amit nem tanultunk az iskolában és senki nem mesterelhet teljesen, mert mindenki másképp áll hozzá tényleg nehéz. A legnagyobb kihívások közé tartozik szakmailag, amit most megoldottam. Hallottam több embertől miközben ez a könyv készült, hogy: “Pofába kell mondani, mert ebből lehet tanulni.” - Így ezt is megkísérelem ebben a könyvben.

Az elmúlt években aktívan kutattam, hogy mi is az a pénz és nekem is rengeteget változott a gondolatvilágom róla ahogy egyre több embert ismertem és hallgattam meg. Szakemberként a legfőbb célom a legkomplexebb tudást átadni az olvasóimnak a lehető legegyszerűbb módon. Fontos, hogy lásd azt, hogy Én is befolyásolva vagyok azon információk által, amikkel találkoztam eddigi életem során és lehet, hogy Te teljesen más forrásokból informálódtál eddig, mint Én. Sokszor próbálom a határokat feszegetni, de ezt a feszegetést természetesen rengeteg könyv és anyag elolvasása, kutatás és statisztika összehasonlítása előzi meg ebben az esetben, nem csak a hasamra ütve jövök nektek a mondatokkal és a netről összeollózva azt. Könyvet írni egy témakörben nagy időráfordítást igényel és próbálok mindenki számára új ismereteket is adni.

A főbb témakörök ebben a könyvben eltérőek attól, amivel eddig találkozhattál a pénzügyi könyvekben. Itt nemcsak az unalmas számok lesznek, hanem szeretném, ha jobban értenéd a pénz történelmét, magadat, mint embert és a társadalom részét, látnád az emberi élet életszakaszait a pénzzel kapcsolatban gyermekkortól kezdve egészen idős korig, illetve értenéd a gazdagság-tudatot, miképp lehet spórolni, majd vagyont építeni különböző módszerekkel és befektetésekkel, mindezt úgy, hogy önismereti teszteken is végigvezetlek. Ezeket mind részletesen fogom bemutatni neked, hol elbeszélő stílusban, hol a tényekre támaszkodva azért, hogy ne unjad meg a nyers szakirodalmat. Ez egy kegyetlenül szókimondó és nem minden pillanatban magas irodalmi hangvételű könyv egy olyan pénzügyi tanártól, aki Coach is lett. Ha szépirodalmat akarsz a kezedbe venni, akkor ezt inkább tedd le, mert nem ez a könyv célja! Ha a kegyetlen pénzügyi valóságot akarod olvasni és nevetni a pénzügy tanulása közben, úgy, hogy végre tényleg tanulsz is valami értékeset a pénzről, akkor szeretettel ajánlom ezt a könyvet! 16 éven aluli gyereknek a kezébe adni tilos is lehetne, mert túl korai lenne véget vetni a tündérmesének! Ez a könyv is firkálásra, írásra lett tervezve, így nyugodtan vegyél elő egy tollat, mert sok feladat és kérdés lesz benne, ami segít bizonyos dolgokat neked tisztázni.

Szeretném, ha ezt a könyvet elolvasva nem kezdenél el őrült módon kapkodni és egy befektetési lehetőséget kiszúrni magadnak és azonnal beleinvesztálni az összekuporgatott fillérjeidet valamibe. Ha ténylegesen tetszik valamelyik befektetési eszköz vagy munkalehetőség a számodra ami a könyvben említésre kerül, akkor javaslom, hogy tájékozódj más forrásokból is ezekkel kapcsolatban, hiszen semmilyen állítás nem ad teljes mértékű valós képet a jövőre tekintve! Minden egyes befektetési döntésedért, amit végrehajtasz, teljes mértékben Te vagy a felelős és a könyv nem minősül semmilyen formában pénzügyi tanácsadásnak! Ez a könyv egy tankönyv, mely egy önismereti és piacismereti útra kalauzol el a pénzügyek világában egyedülálló módon.

Mivel írtam szakkönyvet a Kriptovalutákról és sokaknak a nevem a Kriptovalutákkal van összemosva, szeretném jelezni, hogy a személyes pénzügyek pontosan ugyanúgy a szakterületem, mint a Kriptovaluták, így ezt a területet is meg fogom kérdőjelezni. Lesznek a könyvben még eddig meg nem jelent anyagok a Kriptovalutákról és szembe állítom őket ugyanúgy a többi pénzügyi eszköz osztállyal is, mint minden mást, hogy egy átfogóbb és egészségesebb portfóliót építhess magadnak! Ha elolvastad a Kriptovalutákról Konyhanyelven című könyvem, akkor ez a könyv, amit a kezedben tartasz kiváló út a továbbfejlődésed érdekében!

Mottó: Ezt rohadtul nem mondták el a pénzről az iskolában, de jó végre tudnom!

A hogyan lehet megélni Magyarországon 2023-ban kérdésre átlagemberek ezeket a válaszokat adták…

”Sehogy nem lehet megélni, ha jön egy váratlan kiadás mindennek vége.”

“Ma jöttem vissza az Egyesült Királyságba Magyarországról és Én is ezt kérdeztem mindenkitől, hogy tudtok így élni ennyi lemondással?”

“230.000 a fizetésem és két műszakban dolgozom. Szerinted gondolok a nyaralásra? A hónap végére gondolok. Osztok és szorzok.”

“12 éve elegem lett mindenből! Külterületre költöztem, rezsimentes kis házat építettem viszonylag nagy kerttel. Heti egy nap munka nekem így elég és nem függök senkitől.”

“300 órát dolgoztam intenzív osztályos nővérként, majd elhagytam az országot.”

“320.000 a fizetésem, 240.000 az albérletem rezsivel és egy egy szobás budapesti pici lakásról beszélünk. Egy fő és két másodállásom van, máshogy nem megy, pedig 36 éves vagyok.”

“Képezd át magad hiányszakmába, tanuld ki úgy, hogy a legjobbak közé tartozz és vállalkozz. Nem bonyolult dolog, csak tenni kell érte.”

És, hogy mit tanultatok a pénzről az iskolában…

“Konkrétan semmit nem tanultam a pénzről az iskolában”

“A 16 éven aluliaknak is kell tudni a pénzről, de a szép üzleti stílust szerintem nem is annyira értenék. Valószínű, hogy a 16-os karikával még jobban fel is hívod a figyelmüket.”

“Ezt nem tanultam: Miért nem a valós világra készítettek fel? A hitel nem ad jólétet. A még több hitel elszegényít. A spórolás “fájdalmas”, de jól jöhet. A megtakarítás biztonságot ad. Az élet az iskolapadon túl kezdődik. A sikeres emberek köztünk járnak és nem az összeválogatott tankönyvekben. Miért nem hallottam például André Kostolanyról vagy más sikeres pénzügyi zseniről? A földrajz tudása utazással kezdődik. Persze itt azért millió más dolgot, kultúrát, embert meg lehet “tanulni”. És még nagyon sok más dolog van, amire nem “készítettek” fel hiába a sok okos tankönyv.”

A képesség…

2003-ban Mike Tyson annak ellenére jelentett 23 millió dolláros csődöt, hogy karrierje alatt 300 millió dollárt keresett, ami azt mutatja meg, hogy nagy vagyonok ellenére sincs meg az emberben az a képesség, hogy menedzselje a pénzét. Amerikában nagyjából az emberek 80%-a él fizetéstől - fizetésig és az állampolgárok hatalmas adósságnak vannak kitéve. De mi a pénz neked? Valami, ami belép az életedbe és azonnal távozik is onnan? Voltál miatta valaha jó vagy rossz élethelyzetben? Tényleg jelentene valamit neked, ha évi harmincmillió forint felett keresnél? Vagy azok közé tartozol, akik ugyanúgy napról-napra élnének? Hol van a pénz csapdája elrejtve? Mi az a pénz, vagy jobban mondva mit reprezentál a pénz? Mi a pénznek a munka és a fogyasztás közötti kapcsolata? Érted, hogy egyáltalán mi az az érték? Nem egy ember nézett már féltékenyen gazdagabb ismerőseire azt mondogatva, hogy ők szerencsésebbek. “Ki is veszíthetett azért pénzt, hogy ők meggazdagodjanak?”

A pénz alapjáraton nem ördög és a gazdag emberek sem azok. A pénz egyszerűen kinyitja a lehetőségeid ajtaját és tudsz választani több dolog között. A pénz egyszerűen szólva be fog érkezni az életedbe, majd eltűnik, másképp szólva a bevételeidből kiadásokat fogsz finanszírozni. Másképp mondva a termelékenységed cseréled le a fogyasztásodra. A legtöbb ember életében ez a termelékenység a munka, melyből jön a fogyasztói döntés, mint például egy kocsi. Most gondolj arra a pénzre, ami eddig beérkezett az életedbe és eltűnt, mennyi van meg ebből még mindig a tulajdonodban? Mennyit fektettél be eddig valamilyen eszközbe?

Sajnos a legtöbb ember itt azt válaszolja, hogy nagyon kevés maradt meg belőle, azaz a fogyasztási oldallal problémája van és ebbe beletartozik a hitel is. Sajnos a produkció nem jelent semmit, ha problémád van a fogyasztással, azaz túlfogyasztasz. Ez az az undorító patkánykerék, amiben érzed magad reggel 9-től este 17-ig és pénzügyi korlátokkal kell, hogy élj folyamatosan. Minél több felelősséggel élsz, annál inkább veszélyes játszmába kerülsz és ha egy balesetet szenvedsz, megborul a teljes életed. A munka a legtöbb ember életében nem egy opció, hanem egy kényszer arra, hogy finanszírozd az életstílusodat. A dolgok amiket birtokolsz elkezdenek birtokolni téged. A könyv célja, hogy kitaláld, miképp lehet másképp élni.

Tantárgy neve: ÉLET!

Szakonyi Krisztina

2023

A pénzteremtés mestersége lépésről-lépésre.

Tartalom

Tanmese

Köszönetnyilvánítás

Ajánló

Előszó

A hogyan lehet megélni Magyarországon 2023-ban kérdésre átlagemberek ezeket a válaszokat adták…

Tartalom

1. Fejezet: A döntés: Nekiállni

Gondolatébresztő

Enni vagy nem enni, ez itt a kérdés?

De miért nem igaz ez az állítás?

Mindig ott az esély a javulásra? Vagy mégse? Van akinek jó a rossz? Vagy már annyira nincs önbecsülése, hogy neki mindegy?

2. Fejezet: A pénz története és hol tart a fejlődésben?

A papírpénz és Fiat valuta útja

Vegyük át a gazdaság működését

Gondolatok az inflációról

Fiat standard

Az első bankjegyek Európában

Az első európai “papírpénz”

Mire jó a pénz? Milyen funkciói vannak?

3. Fejezet: Az emberi élet szakaszai: A gyermekkor

Miért nem a valós világra készítettek fel minket az iskolában?

A tudás hatalma

A család szerepe az életünkben

Szegénységtudat vagy elbaszott gyermekkor?

De mennyit is keres a magyar család, amibe beleszülettél?

Generációs örökségek

Hogyan teremthetsz Te magad generációs örökséget?

Mi leszek, ha nagy leszek?

Azok voltak csak a régi szép idők…

4. Fejezet: Át a felnőttkorba

A sérülések

Az élet nem mindig úgy alakul, ahogy szeretnénk

Nemek és a pénzügyek

A nyertes: Lottónyertesek, örökösök, Kripto nyertesek

Szegényítő szokásaim

5. Fejezet: A Felnőttkor: A behatások

Mentális egészség

Szociális média

Pénzügyi stressz és az infláció kapcsolata

Pénzügyi stressz és COVID-19

Pénzügyi stressz generációnként

Pénzügyi stressz jövedelemszint szerint

Pénzügyi stressz iskolai végzettség szerint

5 módszer a pénzügyi stressz kezelésére

Kitől kapjuk a pénzügyi információkat?

A Házastárs

Gyereknevelés olcsóbban

Szeretetnyelvek és a pénz

6. Fejezet: Az időskor

Megöregedni szépen is lehet?

Nyugdíjtervezés

Hogyan érhetsz el pénzügyi szabadságot és mehetsz nyugdíjba hamarabb?

Ingyenes öngondoskodás

7. Fejezet: Zsenik és a siker

A zsenik nem a pénzre gyúrnak!

A folyamatosság a siker kulcsa

Merj kérni!

A fegyelem ereje és a munkaetika

Időmenedzsment

8. Fejezet: A kis lépések ereje

Shoppingolj okosabban!

Nyaralás olcsóbban

Ötletek az élethez: Spórolás Mesterfokon

Költségvetés készítése

Pénzügyi Szabályok

A 80/20 szabály

Az 50/30/20 szabály

7/14 szabály

9. Fejezet: A karrier

Majdnem álommeló lett

Munkakeresés jól

Mellékállás

Más világ = Jobb élet vagy kényszerhelyzet?

A lecsúszás és pofonok

10. fejezet: Kippkopp! Ki van a bankban?

Miért kell a pénzügyi közvetítőkkel és tanácsadókkal vigyáznod és mire figyelj oda?

Az ügynökök

Alkusz és a többes ügynökök

Ingyenes pénzügyi tanácsadó, aki termékeket mutat be neked

A privátbankár és befektetési tanácsadók

Fizetős pénzügyi tanácsadók

11. Fejezet: Bankolj jól!

Bankszámla

Megtakarítási számlák

Lakás, és egyéb vagyonbiztosítások

Lakáshitelek

Életbiztosítások

Értékpapírszámlák, brókerek

Befektetési alapok

Hitelkártyák, személyi kölcsönök

12. Fejezet: Tévhitek a befektetésekben

Aranyszabályok

Miért fektetsz be?

A legrosszabb befektetés

Az információ csalóka

Lemaradok érzés

A nominális hozam információs megtévesztése

Az infláció is megtéveszt

Inflációs összefüggések a gyakorlatban

A kockázat

Rosszul választok és időzítek

Befektetés és kockázatvállalás megtanulása

Rizikó tolerancia és a lélek

A múlt, mint kiindulási alap a kezdő befektetőknél

A költségek

Várom, hogy vér folyjon a piacon

Diverzifikáció hiánya

Korreláció elve

A bikapiac és a medvepiac

Irracionális elvárások

A produktív és nem produktív eszközök

Az időtáv és a dollar cost-average (dca)

13. Fejezet: A befektetések

Ebből építhetsz portfóliót

Arany? Ezüst? Más nemesfém?

Antik tárgyak

Kötvények (bonds)

Kötvény vásárlásának a folyamata

Állampapírok (kötvények altípusa)

Részvények és ETF-ek

Lakástakarék

Használt autók, hobbigépjárművek és haszongépjárművek

Luxusórák

Gyémántok

Életbiztosítás

Flipping goods

Ingatlanbefektetés

Agráripar

Vállalkozás

Tréder leszek!

Kriptovaluták

Rebalancing (portfólió átalakítás, átsúlyozás)

14. Fejezet: Számoljunk és fektessünk be!

15. Fejezet: A Szakonyi takarékos milliomos torta

16. Fejezet: Összefoglalás

Forrásjegyzék

1. Fejezet: A döntés: Nekiállni

A világon az egyik legnehezebb dolog bármibe belekezdeni, főleg ha az pénzbe és időbe kerül és változtatni is tud az életünkön. Így igaz ez arra is, hogy tudatosabban költsünk, de akár egy B terv létrehozására is, mert az új rejtelmekkel bír és az ember szereti a stabilitást. De honnan is tanuljuk meg azt, amit az iskolában nem tanítottak meg nekünk a pénzről és az élet ezen művészetéről? Több diplomával, ami a pénzügyek területét nagyban érinti Én sem találkoztam még a felsőoktatásban sem olyan tanárral, aki ezekre a területekre próbált volna engem felkészíteni. Mindig csak arra tanítottak, hogy egy cég hogyan lehet gazdagabb az Én befektetett munkámmal. De otthon sem jobb a helyzet és otthonról sem szedjük össze ezt a kiemelkedően fontos tudást. Nemcsak az iskoláról és a családtól tanultakról van szó, de a média és a kultúra is meghatároz minket és a pénzhez viszonyított kapcsolatunkat. Rengeteg statisztikai adatot és kutatást lapoztam át, vizsgálva a világ több részét és az emberek pénzzel kapcsolatos viszonyát, hogy elhozzam neked ebben a témában azt a tananyagot, amiből jobban meg fogod érteni a pénzügyi világ működését. Nagyon sok témakör került feldolgozásra ebben a könyvben a szakmai fogalmaktól egészen olyan tényezőkig, amit eddig nem is sejtettél, hogy befolyásolják a pénzzel kapcsolatos gondolataidat és életfelfogásodat. De ha idáig eljutottál először is motiválni szeretnélek.

Hoztam egy elgondolkodtató bejegyzést Andrew Aziz Trédertől:

Vállalkozást indítani: 1000 dollár - túl sok pénz.

Új iPhonet venni: 1000 dollár - nem probléma.

Egészséges ételek: 100 dollár - túl sok pénz.

Étterem és italok: 100 dollár - nem probléma.

Netflixen filmezni: 2 óra - és még egy epizódot megnézel.

Tanulni egy új képességet: 2 óra - nincs időm.

Ehhez hozzá szeretném Én azt is tenni, hogy:

Elmenni nyaralni: 1000 dollár - mehet a menet, egyszer élünk.

Havi 100 dollárt befektetni - Ááá… Én ehhez nem értek!

Az élet a döntésekről szól, fejezd be a lehetőségek hiányának az emlegetését!

Ha visszamehetnél 16 éves korodba és mondhatnál magadnak néhány dolgot a pénzről mi lenne az az 5 mondat?

_______________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________

Gondolatébresztő

Fiatalok egy - két rossz pénzügyi lépéssel teszik tönkre a következő tíz - húsz évüket és vannak olyanok is, akik csak úgy átlavíroznak az életen különösebb gondolatokat nem is szentelve annak, hogy miképp fog alakulni az életük és a pénzügyeik, de mégis jól vannak. Van aki csak negyvenévesen ébred fel, hogy valamit másképp kellene tenni, de lehet pont megbánja ekkorra, hogy eddig nem engedett meg semmit magának és Biorobotként élte eddigi életét. Amerikában azon versenyeznek csinos fiatalok videókban, hogy kinek ad nagyobb allowance-t, azaz havi pénzösszeget a Sugar Daddy-je vagy éppenséggel a Sugar Mommy-ja. A másik oldalról tele van a net olyan videókkal, hogy hogyan főzzünk meg 5000 forintból egy hétre hat főnek és miképp konzerváljunk kaját vagy éppenséggel csináljunk magaságyást. Mégiscsak nyolcmilliárd embert fújt össze a szél egy bolygóra, nyilván nem vagyunk egyformák és sokakra jobb is, ha nem akarunk hasonlítani.

A 2022-es infláció sem tett jót a magyar nép lelkének, természetesen és néhány év bezártság után kezd elege lenni valahogy mindenkinek. Vagy éppenséggel eddig is így volt, csak most az online szólásszabadság és őrült tartalmak miatt látjuk azt, hogy sokan mennyire másképp is gondolkodnak, mint mi? Jó tudom, a szólásszabadság szón azért még lehetne dolgozni, de a politika nem az Én területem, így ezt engedjük el. A szociális média oldalakon 2022-től folyamatosan azt lehetett látni, hogy mennyibe is került egy heti nagybevásárlás egy éve és mennyibe kerül most. Sikongató emberek dühöngve anyáznak egy kiló ezer forintos tészta felett, vagy éppenséggel azt hasonlítják össze, hogy Ausztriában mennyibe is kerül ugyanez a termék. Ha a mai fejünkkel gondolkodunk, csúnya különbségek vannak az egy évvel korábbi mínusz 40 százalékkal olcsóbb fogyasztói árakhoz képest. Talán már ezért is lenne egy ilyen pénzügyi könyvet érdekes a kezedbe venned, hogy ne hasson annyira rád a pénzügyi stressz úgy, mint a legtöbb emberre napjainkban és kifejlessz egy egészséges önvédelmet. De milyen érdekes ugye, senki nem beszél már a koronavírusról? A majomhimlőt meg egyenesen kiröhögtük! Amúgy pont ugyanolyan szarul voltam 3 oltással, mint a mellettem fekvő oltás nélkül. Még jó, hogy anyámék megszántak és lapátról etettek két hétig. Az influenszer meg csak tolja elénk a terméket, hogy vegyük már meg a másfél milliós fizetett posztban. Te meg a Shein-ről vígan rendelsz is, nem törődve azzal, hogy amúgy a kis keleti munkások heti hat napot rabszolgáskodnak, 16 órát a gyárban azért, hogy a Te fasza bőrzekéd egybe legyen rakva. Mert ugye az úgynevezett fenntarthatósági modellek a ruhapiacon vagy kurva drágák vagy turisak. Te meg se kurva drága ruhát nem akarsz venni, de a turiból meg nem szeretsz öltözködni. Igaz vannak már ruhakölcsönző előfizetési modellek, de tegyük már a kezünket a szívünkre… Mégis kinek van ideje erre és fizet csereruhákért örömest? Ha pedig postán kapod meg ezt a sokmindent, akkor mi abban a sok csomagolásban a fenntartható? De ha mégis elmész érte személyesen, valamilyen üzemanyag felhasználással jutottál oda. Amúgy baromi nagy üzlet az e-kereskedelem és folyamatosan növekszik. Meg mennyi otthonról végezhető online munka lett, amit akár Te is végezhetnél, ha megtanulnál ezt vagy azt. De erről majd írok később részletesebben.

A pénz az életünk része, ez tény és való. Nem lehet kikerülni, letagadni, maximum egy lakatlan szigetre költözni és halakat fogni, kókuszdiót enni és ha elkap egy vírus reménykedni abban, hogy nem visz el minket a hígfosás és halunk bele gyógyszerek hiányában. Bár ha jobban belegondolok egy hasmenés rohadt kellemetlen tud lenni, ha az ember a seggét pálmalevelekkel kell törölgesse vagy csípős tengervízzel mossa az sem túl komfortos érzés.

Nagyanyámék mondjuk a kukorica tuskót preferálták néhány évtizede, az is felettébb kellemes lehetett. Resort szigeten meg nyilván nem lakhatsz, mert ott azért komoly lóvékat kell letenni heti szinten. Vannak olyan gazdag nők, akiknek a válság csak annyit jelent, hogy a havi költőpénzükből levesznek egy összeget, de még mindig bőven tudnak belőle költeni és természetesen vannak olyan szupergazdagok is, akik meg sem érzik ezt a helyzetet. Egy darabig pánik uralkodott, hogy az üzemanyagot korlátozzák, és már drágábban is jó, csak legyen. Kiváló eszköz a bizonytalanságban tartás! Drágábban örülünk ugyanazért a szarért, amit kevesebbért is alig tudtunk megengedni magunknak össznépileg néhány éve. Ugye egyből lett is, amint beszüntették az árkorlátozásokat. A paraszt a malacoknak dobálja be az árstoppos termékeket a Facebook-live-ba azt sikítva: -“Van, de nem eladó!”- Fele anyázik alatta, hogy a támogatás pedig kell paraszt, a másik fele pedig tapsol, hogy Én is jól bebasznám a helyedbe fanglistul a kukorica mellé! Mindenki azon gondolkodik, hogy hova és mit menthetne, ha egyáltalán tud még mit menteni, mert sajnos a minimálbérből élőknek nincs igazán mit menteni mióta az árak emelkedtek, de a fizetésük nem követte és aki örököl netalántán ebből a pénztárca osztályból (direkt nem társadalmi osztályt írok!) az igencsak hamar képes a fenekére verni egy nagyobb beérkező összegnek. Amúgy csak szólok, hogy jóléti társadalomban élünk, és máshol meg nincs tiszta ivóvíz, megfelelő lakhatási körülmények meg egy szatyor rizs jut egy családnak egy hétre a tengerparti nyaralás helyett.

Hallottam már falusi buliban, hogy egyszer élünk, és szarrá isszák magukat az emberek. Mert szarrá isszák, bizony, ha mondom! És szarrá is fogják, mert reménytelenek ebben a nagy jólétben. Amit a neten látnak, hát bizisten pofán csapja őket a valóság, hogy kinek mennyivel jobban megy a szekér. Vannak már szép példák meg kikerázott kis falusi kecók. Kulipintyós meleg hangulatban mutatja az “Isten hozott!” tábla a külföldön összeharácsolt lóvéból, hogy inkább ne egyen be a rosseb belülre, mert ma nem töröltük még fel a földről a sárfoltokat, amit apa nagy csülke hordott be azzal a rohadt sáros cipőjével az egész lakáson keresztül. De anya kussol, mert apa még kijár melózni és jól keres.

De amúgy falun már épp fontolóra veszik, hogy kellene-e megint tikokat tartani, mert kőccséghatékony’ lenne. Legalábbis olcsóbb, mint egy tálca tojás, meg amúgy is a környezettudatosság nevében bebaszarinthatnánk a tyúkól közepére a háztartási moslékot, mint gyerekkoromba. Gyertek pipik! Húzz innen kakas! A kakastól mondjuk gyerekként is kurvára féltünk. De most a városból a háromszáz négyzetméterre kiköltözött ál-parasztok nem tyúkot akarnak tartani, hanem pázsitot. Annak akinek meg elege lett a koronavírusból, annak meg ott vannak a jó kis falusi használt CSOK-os házak, ahol a tyúkól már rendelkezésre is áll. Ilyen faszán már amúgy is rég ment a hitelügyintézőknek, mint manapság.

Anyagi tévely van sajnos a fejekben. Egy néni nemrég azzal keresett meg egy ingatlanost, hogy ő igazán el szeretné adni a pesti ingatlanát és abból venni egyet Bécsben, és amikor az ingatlanos megkérdezte, hogy miből pótolja ki a különbséget, a néni egyszerűen azt válaszolta, hogy nem kell miből, hiszen ebből ő kint egy hasonló nagyot, meg állapotút vehet. A hölgy meg csodálkozott, hogy az ingatlanos felvilágosítja, hogy sógiéknál amúgy nem annyit kóstál egy akkora ház, mint itthun’. Szeretném jelezni, hogy Bécsben 20 négyzetméter az 100.000 euró, egy szép családi ház meg valahol 1-2 millió euró között mozog, legalábbis 2023-ban. Milyen ábrándozások vannak a fejekben, ami csak lejjebb visz minket. Ebben a világban bevallom már csak azok az új videók kezdenek meglepni engem, ami a Majákról szól, ők ugyanis tudták mi a döfi. Szépen dekoráltak, naptárakat csináltak, templomokat, de ha odaért egy csapat hajótörött, szépen felhízlalták őket, aztán szétvágták őket karddal, de csak úgy diszkréten mellkastól köldökig, hogy áldozatot mutassanak isteneik oltárán. Aztán ahogy a katolikus vallás kicsit hatott az agyukra még fel is szegelték őket a biztonság kedvéért a keresztre. Szóval csak nézőpont kérdése a jóléti társadalom ugye?

Elmondhatom magamról, hogy szinte mindennel megkeresnek engem, ami pénzzel kapcsolatos. Tanítsak, fektessek be, mit gondolok erről meg arról, hallottam-e ezt meg azt, beszéljek az inflációról, tönkrement valaki élete és kaparjam össze. Aminek Én nagyon örülök, mert ez volt a célom, ez a hobbim és a hivatásom is, hogy Segítő lehessek a szakterületeimen. Nálam mégsem bankhitelekről és THM-ekről beszélgetünk, hanem arról, hogy miképp érj el valamit amire nagyon vágysz, miképp győzd le a rossz szokásaid, tanulj meg egy számodra teljesen új pénzügyi területet, építs portfóliót, gazdagodj, hogyan kezdj bele valamibe, vegyél át valami működőképeset, vagy miképp tegyél össze egy jól működő vállalkozást. Igencsak széles a paletta, de egyvalamiről beszéltek mind: Hogyan lehetne jobb a Ti életetek? Én ezt tanítom nektek a számok, gondolatok, érzelmek és logikai összefüggések elvén. Szeretem azt hallani, hogy valaki eljön hozzám nagy lelkesedéssel, hogy ő aztán most Kriptovaluta tréder lesz, dupla, vagy semmi - Ő belekezd - és a végén ott ülnek együtt a párok az óráimon és inkább azon gondolkozunk, hogy mit és hogyan kell a mindennapjaikban másképp módosítani ahhoz, hogy egy év alatt össze tudjanak spórolni reálisan és fájdalommentesen 4-5 millió forintot, ami egy saját ház önereje és egy vágyott céljuk lenne albérlet helyett. Mert meggondolatlanul azért cselekszik az ember a pénzzel, mert többet akar és nem tudja hogyan. Így jön a szerencsejátékos mentalitás, ami igazából a legtöbbször egy belső bizonytalanság kivetülése. És az ember is, aki azt mondja nekem a közös tanulás elején, hogy Ő ugyan nem hajlandó lemondani a cigiről, az egy hónap után már azt eléri saját magától, hogy próbál kevesebbet szívni és inkább pénzben nézi már azt amit tesz, mintsem a rossz szokása érdekli. Amúgy tudtad, hogy a dohányzás szeretet pótlási eszköz?

Időt hagyni a fejlődésre fontos! Az idő és a nyitottság visz egy pénzügyileg tudatosabb élet felé. Eközben a barátaimmá is váltok és örülök a sikereiteknek sokszor jobban, mint Ti magatok. Van aki az elején sírva jön el hozzám és van, aki a végén könnyek között köszöni meg, hogy végre volt valaki, aki hitt benne. Sok köszönőlevelet kaptam már tőletek és már hallottam olyat is vissza, hogy valaki a könyvesbolt közepén az eladónak hangosan mutogatta és feltartotta az egyik könyvem, hogy ez a legérthetőbb és legösszeszedettebb könyv a Kriptovalutákról. Ilyenkor Én is nagyon elérzékenyülök, mert látom, hogy van értelme a munkámnak. Tudjátok, amikor még a középiskola végén és az egyetemen Én voltam a furcsa, de okos lány, nem tudtam hogyan fogom ezt a sok tudást kamatoztatni, aztán miután kaptam pár pofont az élettől ki kellett magamból írnom úgy, hogy abból más is tanulni tudjon. Az első könyvem után érkezett pozitív visszajelzések után tudtam, hogy jó úton járok. Ebben a könyvben Ti is benne vagytok és az aktív szakmai megfigyeléseim, még ha magányos sport is a könyvírás. Ezt a könyvet, leszámítva a komoly szakmai részét egy olyan nyelvezettel fogom előadni, amivel még nem találkoztatok a piacon. Ennek oka van. Rohadtul élvezem ha ebben a stílusban írok, mert annyira utálom a felesleges kerítést, és egyszer még talán humorista is lesz belőlem, ami egy személyes vágyam. Meg amúgy is ne legyen már az a banki tanácsadós érzésed, ahol csak az ügyintéző kötőszavait érted egyedül. Lehet pofonegyszerűen is beszélni a pénzről. Tehát, ha felkészültél egy jó mókára a pénzügyek területén, akkor jó szórakozást kívánok neked! Ha már olvastad más könyvemet is, akkor erre tekints A Takarékos Milliomos Képző folytatásaként.

Enni vagy nem enni, ez itt a kérdés?

Sokszor gondoltam már arra pénzügyi tanárként, hogy hol rontják el az emberek a pénzügyeiket. Ebben a könyvben erre keressük a választ és a megoldásokat, és bevallom hónapokig ez volt a legfőbb gondolatom. Szinte minden eddigi ismeretemet megkérdőjeleztem a pénzügyekkel kapcsolatban, hogy fejlődhessek Én is szakmailag. Azt mindenképpen megállapíthatjuk, hogy mindenki a saját szintjén szenved és nyomorog. Ez így volt 200 éve és most is. A gazdag meg a szegény is tud nyomorogni. Mindenki a saját problémáját nagyítja fel és saját magunk körül forog a legtöbb gondolatunk. Senki sem a másikat nézi a csoportképen, hanem azt, hogy a saját szeme be volt-e csukva és jól néz-e ki? Természetesen van néhány kedves tűzoltó és önfeláldozó (altruista) szakember, családtag és személy, akik igazán odateszik magukat a társadalom érdekében, de sok esetben az mondható el, hogy az Én egy nagyon erős tudatállapot napjainkban. Én szeretném, Én tudom, fogok Én még… Hajhásszuk az örök életet és ha élnénk jó 250 évet, akkor azt kell mondanom, hogy aki ennyi időt él és nem tud gazdaggá válni, az valamit nagyon rosszul csinált.

De miért nem igaz ez az állítás?

Láttam egy jópofa cikket a minap, ami arról szólt, hogy egy falban találtak egy köteg pénzt eldugva. Ez az összeg nagyjából ötven éve egy ház ára volt. Ma ez már természetesen a pénz inflációját tekintve csupán egy értéktelen kupac papírfecni, mint pénz. De ha aranyban rejtették volna el ezt az értéket, akkor teljesen más lenne a helyzet. Ma lehetne belőle venni négy panellakást és azokat havi szinten kiadni egy passzív jövedelemért. De ki a franc tudta 250 éve, hogy aranyat kell tartani, meg amúgy sem lehetett nagyon. Mondjuk úgy hallottam, hogy a kurvák elfogadták pesten a kupiban a háború idején az aranyat, mint fizetőeszközt.

Általánosságban elmondhatjuk, ha kevés pénzed van, akkor azért érzed magad rosszul, ha sok van akkor azért, hogy lesz-e utánpótlás a számládon. De az is lehet, hogy már rég megfordult a fejedben, hogy nem lesz nyugdíjad, de nem tudod mit csinálj és inkább semmit sem teszel az ügy érdekében, mert minden túl bonyolultnak tűnik és úgy érzed meghaladja a képességeidet. Amúgy leginkább gyereket érdemes csinálni, mert a kormány már kötelezi, hogy a felnőtt gyermekek eltartsák az idős szülőket és majd erről is írni fogok. De ki az akinek nincs szíve a saját szüleinek enni adni, ha etették és szerették őket? Sajnos van aki még annyit nem kérdez meg a beteg szüleitől, hogy jól vannak-e? Nyilván az más kérdés, hogy mennyire hátráltatjuk a következő generációt, ha a szülőket a nyakukba varrjuk. Ha van pénzed és sokat költesz bűntudatod lehet akár, de lehet nem számít neked a pénz semmit, bár ebben az esetben nem hinném, hogy egy ilyen pénzügyi témájú könyvvel szórakoztatod magad unalmas perceidben. Láttam már gazdag embert szegényedni, szegény embert gazdagodni és azt is, hogy miképp hatott emberekre az, ha egyszerre egy nagyobb összeg éri a markukat, vagy éppenséggel a jóba születni sem egy jó dolog mindenkinek, mert van aki életképtelenné válik tőle. Meggazdagodott fiúk és lányok Insta posztjaiból bőven találni a neten, van aki meg elmegy mellettünk az utcán és nem mondjuk meg róla, hogy van pénze, mert úgy fest, mint akinek a százast odaadnád, ha kérné a - “Főnök visszavihetem a kocsit?” - című csábos háromfogas nézéssel a bevásárlóközpont parkolójában. Ha meg szegény gyerekként bekerülsz egy nívós egyetemi közegbe, akkor meg szégyelled magad, hogy Te dolgoztál a szünetben, amíg a többiek nyaraltak. Tényleg amúgy most jobban él egy koldus, mióta drágább a pia? Vagy most többen vannak a hajléktalanszállókon? Esetleg ennyi pénzért már elmennek dolgozni ők is? Vagy rohadtul mindegy nekik így is? Vagy nem tudnak felkapaszkodni? Betegek és öregek? Szervezik őket továbbra is bérkoldulni? Vajon hányan csúsztak le a 2019-2023 közötti válság ciklusban? De hányan is gazdagodhattak meg? Annyi kérdésem lenne még…

Egyik nyáron volt egy fiú, akit szívből megszántam, koldus volt, és segíteni akartam neki, de sajnos, ha valaki lent van, akkor onnan nagyon nehéz a felfele menet. Ezt is meg kell érteni. Sok akaraterő, önbizalom, kitartás kell. Ő összeverődött régi utcai motorosokkal és sajnos nem akarta vagy nem tudta meglépni a változást, és ha akarta is volna nem biztos, hogy sikerült volna neki. Pedig még munkát is szereztem neki az internet jószívű népének segítségével, hívogattam a hajléktalanszállót, hogy rendes gyerek-e, még vele is beszéltem telefonon, már amikor fel volt töltve a telefonja, hogy várhat rá egy kicsit jobb élet - “mert lenne egy bentlakásos munka”. Aztán belementem a sztoriba egészen a részletekig és kiderült, hogy egy alkesz nő dobta ki otthonról és közösségben lop, aki pedig lop, azt sehol nem látják szívesen, még lovászfiúnak sem. Tudjátok a tízparancsolatban, ami le van írva az eléggé a társadalmunk alapját képezi. Meg amúgy sem akart ő melózni, mert koldulni könnyebb. Nem ítélem el még ma sem, viszont a gondolat bántó, hogy nem mindenkinek lehet segíteni. Tudod vannak arany szabályok a tízparancsolatban és a lopás igen csak ide tartozik. Ezt a részét mondjuk megértem, de itt lettem valahol nagyon kíváncsi az emberi lélekre és a segítő szakmákra a pénz tekintetében.

Apropó, ha TE koldus lennél és éhség gyötörne, akkor lopnál? Rohadt szar dolog az üres has. Voltál már éhes? Szédültél már az üres has érzésétől?

_____________________________________________________________________________________________________________________________________________________________________________________________________________________________________________________________________________________________________________________

Vannak ilyen Amcsi dokumentumfilmek, ahol kivisznek józan embereket koldulni az utcára és az a feladatuk, hogy ne haljanak éhen egy hétig. Gyerekeket koldus-táboroztatnak, aztán három nap után zokogva mennek haza, hogy megcsípkedték őket a hangyák a biztonságos zárt területen, ahol a földön aludtak a hálózsákban. Lehet aki tíz éve kint él az utcán a két kezét összetenné egy rendes hálózsákért. Nekem a legközelebbi ilyen emlékem az volt, amikor a húszas éveim előtt a Balaton Soundon dolgoztunk és sátoroztunk, mint a malacok az esőben és a harmadik nap zokogva mentünk haza húgyúti fertőzéssel, majd a kádban haldokoltam, mint egy átfagyott őzike és két napot nyalogattam a sebeimet. Te el tudnál menni az utcáról dolgozni? Télen amúgy rohadt hideg van kint, Én lakásban is volt, hogy fáztam, és ezt tudjátok ha olvastátok A Takarékos Milliomos képző című könyvem. 13 fok is iszonyatosan szar dolog az emberi testnek! Az is nyomot hagy az ember lelkén, hát még a mínuszok! Mondjuk az Én rossz helyzetemet lehet sok ukrán menekült áldásnak érezte volna. Furcsa dolog ez a nézőpont, de az biztos, hogy ritkán fagy az ember arcára őszinte mosoly.

Mindig ott az esély a javulásra? Vagy mégse? Van akinek jó a rossz? Vagy már annyira nincs önbecsülése, hogy neki mindegy?

Rájöttem megint arra, hogy itthon nem létezik egy szakma és nincs Személyes Pénzügyi Coach Magyarországon és a tudásom igazából ezen a területen is nagy hiányt jelent. Sorra kerestek meg Coach tanulmányaim óta nem csupán, mint pénzügyi tanárt, hanem mint Személyes Pénzügyi Coachot is és itt az a szépség, hogy nem Én adom a megoldást, mint tanár, hanem Te jöhetsz rá arra, hogy mit is szeretnél elérni, hova is vezet az utad és nagyon sok dolog átbeszélésre kerül a pénzügyeken kívül is. Szakmaváltás, lelki és karrierválság, családi minták, milliárdos örökségek kezelése, talpraesett nők pénzügyi döntés támogatása, no meg a Kriptovaluták. Kinek mit dobott a gép… Igencsak széles paletta a Coachság és a Tanárság tekintetében. Pont olyan, mint az élet. Ezért a nagy lendületben be is iratkoztam a biztonság kedvéért egy kétéves Spanyol egyetemre is, ahol mondjuk egy büdös szót nem értek a spanyol órákból, de szerencsére szinte minden angolul van és NPL képesítést (Neuro-Linguistic Programming) is szerzek valamint Executive Coachingot is tanulok.

Néhány éve elhangzott Magyarországon talán még a híradóban is, hogy egy nagyon szegény házaspár nyert több, mint félmilliárd forintot a lottón. Mindezt, arcukat vállalva ott mosolyogtak az újságok és tévéműsorok címlapján. Az egyszerű gazdagok! Milyen szerencsés is lesz az időskoruk! Aztán most meg arról lehetett cikket olvasni egy évtizeddel később, hogy amúgy nem sok minden maradt a pénzből. Magasról és brutális pénzügyi szerencsével is lehet nagyot esni. Ha majdnem koldus voltál és nem tanultál a pénzről, nem is marad meg a kezedben. Hát igen, ha nem fektetünk be, csak költünk, a világ összes pénze is kevés lehet. Ha rosszul fektetünk be, akkor is elfogy. Ha szerencsétlen helyzetbe kerülünk, akkor is ott a pofon. Ezekre a helyzetekre sok példát fogok ebben a könyvben hozni. A lottónyertesek földönfutók lesznek évek alatt és vannak olyanok is, akik azt érzik bármennyit is keresnek nem jutnak egyről a kettőre. De előfordulhat az is, hogy egy olyan pénzügyileg zsigerből tehetséges embernek a markát ütné a pénz, aki könnyűszerrel megfialtatná azt, de ez egy beállítottság, amit amúgy lehet tanulni, igaz a motivációt nem. Emellett van akinek a kezében minden arannyá válik. Most, hogy kellően kiábrándító és vérfagyasztó gondolataimat rátok zúdítottam, kezdjünk bele a pénz történetébe, hogy egy lépéssel beljebb kerülj a pénz megértéséhez.

2. Fejezet: A pénz története és hol tart a fejlődésben?

Gondolat: Hány évbe telt a világnak elfogadnia a papírpénzt, mint fizetőeszközt és megszokni a mindennapokban azt, amire neked esszenciális szükséged van a mindennapjaidban?

A papírpénz és Fiat valuta útja

Az egyik oldalról az emberben nem tudatosul, hogy a pénz egy kreált dolog, amiből egyre több van a társadalomban. Mi csináltuk emberek és a részvényeket, az ETF-eket vagy éppenséggel a Kriptovalutákat is úgy gyártjuk, mint a hangya. Így ezt a kezdő flörtölést a pénzzel, ebben a könyvben érdemes egy kis történelem órával kezdeni. Hajlamosak vagyunk azt hinni, hogy a papírpénz, a modern idők találmánya, de ez nem így van. Azon azonban már lehet senki nem fog meglepődni, hogy az első papírpénz a hetedik században készült Kínában, majdnem ezer évvel megelőzve Európát. Igen, ebben is Kína volt az első. A Numizmatika Magyarország oldalán nagyon sok érdekes információt találtam a pénz történetéről, így ezen átdolgozott anyagot fogjátok itt a pénzről olvasni. Jelenlegi tudásunk szerint az első papírpénzt, vagy annak nevezhető papíralapú ”pénzt” a Tang-dinasztia alatt (618-907) Kínában adták ki 650 körül. Akkoriban a Juan-Pao nevű 3,8 gramm súlyú kis értékű rézpénz volt forgalomban, ezzel folyt a mindennapi kereskedelem. Azonban egy-egy nagyobb üzlet lebonyolításához, egyre nagyobb mennyiségű rézpénzre volt szükség. Nagy nehézséget okozott az ekkora mennyiségek szállítása, tárolása, vagy őrzése, amely főleg a gazdagoknál, tehetősebbeknél volt szokás. Ezt orvosolni kellett, belátta az uralkodó is. Ekkor adták ki a Pao-Csao-t, a 10.000 Juan-Pao rézpénzt érő, igen finom papírból készült értékjegyet. Ez hamar népszerű lett, és széles körben elfogadottá vált, hisz uralkodói garancia volt arra, hogy azonnal beváltható értékjegyről beszélünk. Beváltásakor 10.000 darab rézpénzt lehetett kapni cserébe. Ez a fémre való beválthatóság volt a bizalom alapja, sokan nem is váltották be, hanem ezzel bonyolították az üzleteiket és ebben tartották a vagyonukat. Ha valami ilyen funkcióval kezd rendelkezni, akkor azt lassan hívhatjuk pénznek. Bár ugye ekkor még többféle címlet nem létezett, csak ez az egy. A mai modern pénzügyi rendszerben a pénznek az elfogadottsága is a bizalmon alapul, hiszen már nincs mögöttük sem arany, sem ezüst fedezet.

Ez az a “bizalom”, amit a jegybankok őriznek jelenleg. Ha ezt a bizalmat valami negatív hír befolyásolja, egy adott ország valutája akár órák alatt is képes összeomlani. Általában egy adott pénz romlását, elértéktelenedését legtöbbször háborúk vagy gazdasági válságok okozzák.

Így járt a Pao-Csao is. Az arabokkal, és tibetiekkel vívott sorozatos háborúk hatalmas pénzéhséghez vezettek, amit a Pao-csao-k nagy mennyiségű nyomtatásával próbáltak ellensúlyozni. (Ugye milyen érdekes, hogy ugyanez történt a koronavírus alatt is? Őrületes dollár nyomtatás, ami a mai gazdasági problémákhoz vezet.) Azonban az újonnan nyomtatott papírpénzek mögött már nem volt fedezet, sem áru, sem rézpénz. Fokozatosan elveszett az iránta érzett bizalom, a kereskedők és a lakosság szabadulni akart tőlük, nem elfogadni, hisz nem volt rá garancia, hogy úgy mint korábban, beváltásakor meglesz a 10.000 rézpénz. Akinél pedig ott ragadtak a papírjegyek, azok tönkrementek, mivel egy idő után már senki nem bízott benne és nem is fogadta el! Ez az időszak a 800-as évek elejére tehető. Újabb próbálkozásképpen a papíralapú pénzt 970-ben adtak ki Kínában, aminek a neve Pien-Csien (kényelmes pénz) volt, és bár ugyanarra a sorsra jutott mint elődje, de sokkal tovább, egészen 1488-ig használták. Ezután Kína sokáig felhagyott a papírpénzek használatával, egy jó ideig csak fém pénzek forogtak a gazdaságban. A napvilágra került legrégebbi eredeti bankjegyet a Szung-ház bocsátotta ki 1165 és 1174 között. Azt már szerintem mindenki tudja, hogy fémpénzt, vagy esetleg bármilyen más pre monetáris valutát (kagyló, gyöngy, kakaóbab…stb) jóval hamarabb használtak az emberek az egymás közötti kereskedelem lebonyolítására, mint a papírpénzt. Tehát a bartel üzletekkel indult el a pénz útja. A fém, vagy ahogy említettem egyéb pre monetáris valuta egy mindenki által elfogadott értéket képvisel (főleg az arany, ezüst) évezredek óta, így amikor “pénzt” készítettek belőle, sok száz évig, vagy ezer évekig maga a fém értéke jelentette az igaz értékét, vagyis volt valós belső értéke. A papírpénz már egy sokkal bonyolultabb történet, hisz papírból (manapság esetleg egyéb fejlesztett anyagokból), vagyis relatíve értéktelen anyagból készül. Egy ilyen értéktelen papírdarabnak csak úgy lehet értéket adni, ha a kibocsátó megígéri, hogy az értékes, és van mögötte fedezet. A leginkább elfogadott volt az arany, vagy ezüst. A legdurvább, hogy manapság már ez sincs így, ezért csak úgynevezett Fiat valutaként hivatkoznak a forgalomban lévő “papírdarabokra”. Az 1971-es Nixon sokk óta nincs már megfelelő aranytartalék a kibocsátott pénz mögött és az emberek is őrült mód élhetnek hitelekből. Amerika stabilitása és a dollár vezető szerepe sem biztosított a jelenlegi gazdasági bizonytalanságban, és az egységes világpénz bevezetésére még nincsenek valós kezdeményezések, és természetesen ehhez túl sok érdekellentét is van a gazdaságban. A felek soha nem a közös jót és a békét nézik, ennyit már megtanultam így a húszas éveim végére.

Láthatjuk, hogy a pénz nyomtatása inflációhoz visz el minket, illetve ha a pénzben a bizalom elveszik onnantól kezdve nem igazán tud mit csinálni egy állam. Ha a pénznyomtatás mellé nem társul valós gazdasági teljesítmény, akkor a pénz igencsak elértéktelenedésnek indul. Ezért is fontos a monetáris politika és a pénznek a megfelelő és nem ész nélküli kibocsátása a piacra. Erre sajnos nekünk mindennapi embereknek semmilyen beleszólásunk nincs, hiszen ez kormányzati és világpolitikai szinten kerül eldöntésre, amiről hosszú órákat lehetne beszélni, vitatkozni és akár panaszkodni is.